གཞན་ཡང་ང་ཚོ་བཙན་བྱོལ་བོད་མི་ཚོས་ཁ་ནས་ག་དུས་ཡིན་ནའང་རྒྱ་ནག་གི་བོད་ལ་རང་དབང་མེད་པ་བཟོས་སོང་།བོད་དང་བོད་མིའི་ཆེད་དུ་བོད་ནང་གི་བོད་མི་ཚོར་རང་གི་བསམ་ཚུལ་དང་བདེ་སྡུག་གི་གནས་སྟངས་ཐད་སྐད་ཆ་ཙམ་བཤད་པར་རང་དབང་མི་འདུགདེ་འདྲ་སོང་ཙང་བོད་ལ་རང་དབང་ཡོང་ཆེད་འཐབ་རྩོད་བྱེད་ཀྱི་ཡོད་ཟེར་གྱི་ཡོད་པ་རེད།མ་ཟད་དེང་སང་བོད་ལ་རང་དབང་དགོས་ཟེར་བ་ནི་ཚང་མའི་ཁ་ལ་འབྱར་བསྡད་ཡོད་པའི་འབོད་ཚིག་ཅིག་རེད།ཡིན་ནའང་ང་རང་ཚོ་སྡོད་སའི་ཁོར་ཡུག་ཆུང་ཆུང་འདིར་སྒེར་དོན་མ་ཡིན་པའི་སྤྱི་དོན་ཐོག་བསམ་ཚུལ་མི་འདྲ་བ་ཏོག་ཙམ་བཤད་མཁན་བྱུང་བ་དང་།༧གོང་ས་༧སྐྱབས་མགོན་ཆེན་པོ་མཆོག་ལ་དད་པ་མི་འདུག་ཟེར་བ་དང་།མཚན་སྨད་དང་བསྐུར་འདེབས་ཞུས་སོང་།སྐྱོན་བརྗོད་ཞུས་སོང་།བཀའ་དྲིན་ལ་བསམ་ཤེས་མི་འདུག་ཟེར་ནས་གནོན་ཤུགས་འདྲ་མིན་སྤྲོད་བཞིན་པ་འདི་ཚོ་བོད་ཀྱི་མང་གཙོའི་ཡབ་ཆེན་༧གོང་ས་མཆོག་ལ་ཤིན་ཏུ་ནས་མ་གུས་པ་ཆེན་པོ་དང་།གསོལ་བསྩལ་གནང་བའི་མང་གཙོ་འདི་རྡོག་རོལ་བཏང་དང་གཏོང་བཞིན་པའི་ཚད་ཐིག་ཨང་དང་པོར་ངོས་འཛིན་མི་བྱེད་ཐབས་མེད་བྱུང་།